Document ID: 31999R2654

KOMMISSIONENS FORORDNING (EF) Nr. 2654/1999
af 16. december 1999
om ændring af forordning (EØF) nr. 2921/90 om ydelse af støtte til skummetmælk med henblik på fremstilling af kasein og kaseinater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), særlig artikel 15, og
ud fra følgende betragtninger:
(1) Forordning (EF) nr. 1255/1999 erstatter pr. 1. januar 2000 Rådets forordning (EØF) nr. 804/68(2), senest ændret ved forordning (EF) nr. 1587/96(3), og bl.a. Rådets forordning (EØF) nr. 987/68 af 15. juli 1968 om fastsættelse af almindelige regler for ydelse af støtte til skummetmælk, der er forarbejdet til kasein og kaseinater(4), senest ændret ved forordning (EØF) nr. 1435/90(5). For at tage hensyn til den nye ordning bør bestemmelserne i Kommissionens forordning (EØF) nr. 2921/90 af 10. oktober 1990 om ydelse af støtte til skummetmælk med henblik på fremstilling af kasein og kaseinater(6), senest ændret ved forordning (EF) nr. 2501/1999(7), ændres. De produktdefinitioner, der er omfattet af støtteordningen, bør derfor indsættes i forordningen, og det bør fastlægges, hvilket organ ansøgeren skal indgive sin støtteansøgning til. Bestemmelserne bør anvendes fra den 1. januar 2000;
(2) Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I artikel 1 i forordning (EØF) nr. 2921/90 foretages følgende ændringer:
1) Indledningen af stk. 2 affattes således: "2. Støtten ydes på basis af en skriftlig ansøgning fra producenten af kasein og kaseinater til det kompetente organ i den medlemsstat, hvor kaseinet eller kaseinaterne er fremstillet. I ansøgningen anføres:"
2) Som stk. 4 indsættes: "4. I denne forordning forstås ved:
a) skummetmælk: produktet fra malkning af en eller flere køer eller geder, til hvilket intet er tilsat, og som har været genstand for en delvis skumning, der har bragt fedtindholdet ned på højst 0,10 %
b) råkasein: det produkt, der fremstilles af skummetmælk ved udfældning ved syrning med bakteriekultur eller ved hjælp af syre, løbe eller andre mælkekoagulerende enzymer, og som er uopløseligt i vand, uanset om der først er foretaget en eventuel ionbytning eller koncentrering
c) kasein: det vaskede eller tørrede produkt, der fremstilles af råkasein eller af skummetmælk ved udfældning ved syrning med bakteriekultur eller ved hjælp af syre, løbe eller andre mælkekoagulerende enzymer, og som er uopløseligt i vand, uanset om der først er foretaget en eventuel ionbytning eller koncentrering
d) kaseinater: de produkter, der fremstilles ved tørring af kasein eller råkasein, og som er behandlet med neutraliseringsmidler."
Artikel 2
Denne forordning træder i kraft den 1. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 1999.

Labels: 17
5